Petrus, Dei gracia Senon. archiepiscopus. Omnibus tam futuris quam presentibus ad quos littere presentes pervenerint, eternam in Domino salutem. Notum facimus quod Hugo, filius Daimberti Carnificis, et Brima, uxor sua, cives Senon., totam decimam quam habebant apud Sergines, que movebat ex parte mulieris supradicte, ad opus domus leprosorum de Popelin, in manu nostra libere resignarunt; et nos ad peticionem ipsorum, cui gratum et facilem in hac parte prebuimus assensum, fratrem B.[artholomeum], magistrum domus predicte de Popelin, nomine ejusdem domus, de decima investivimus memorata. Hoc concessit et laudavit Petrus de Sergines, miles, de cujus feodo erat decima illa, et fide data in manu nostra se plegium constituit coram nobis de recta garandia portanda. Theo, etiam, prepositus, et Hugo, maior Sancte-Columbe, fide similiter interposita, in manu nostra promiserunt se eidem domui de dicta decima rectam garandiam portaturos. Si domus ejusdem fratres super hoc contingeret ipsis viventibus ab aliquo molestari, similiter et Salo prefati Hugonis Carnificis frater, in presentia nostra fide interposita, dicte domui super hoc eodem se rectam garandiam portaturum promisit. In cujus rei testimonium posteris relinquendum presens scriptum sigilli nostri munimine fecimus roborari. Actum, Senonis, in domo nostra, anno Incarnationis dominice Mº CCº secundo, mense aprili.